(Návrh)

ZÁKON

**z ... 2019,**

**ktorým sa mení a dopĺňa zákon č. 363/2011 Z. z. o rozsahu a podmienkach úhrady liekov, zdravotníckych pomôcok a dietetických potravín na základe verejného zdravotného poistenia a o zmene a doplnení niektorých zákonov v znení neskorších predpisov**

Čl. I

Zákon č. 363/2011 Z. z. o rozsahu a podmienkach úhrady liekov, zdravotníckych pomôcok a dietetických potravín na základe verejného zdravotného poistenia a o zmene a doplnení niektorých zákonov v znení zákona č. 460/2012 Z. z., zákona č. 265/2015 Z. z., zákona č. 306/2016 Z. z., zákona č. 336/2017 Z. z., zákona č. 351/2017 Z. z., zákona č. 87/2018 Z. z., zákona č. 156/2018 Z. z., zákona č. 374/2018 a zákona č. 83/2019 Z. z. sa mení a dopĺňa takto:

1. V § 2 písmeno f) znie:

„f) európskou referenčnou cenou lieku priemer troch najnižších cien spomedzi úradne určených cien lieku v iných členských štátoch; ak má liek úradne určenú cenu

1. len v jednom z iných členských štátov, aritmetický priemer súčtu úradne určenej ceny lieku a dvoch najnižších jednotkových cien tohto lieku v iných členských štátoch s najnižšou jednotkovou cenou lieku prepočítaných na veľkosť balenia lieku, ktorého európska referenčná cena sa určuje,

2. len v dvoch iných členských štátoch, aritmetický priemer súčtu úradne určenej ceny lieku v týchto členských štátoch a najnižšej jednotkovej ceny tohto lieku v inom členskom štáte s najnižšou jednotkovou cenou lieku prepočítanej na veľkosť balenia lieku, ktorého európska referenčná cena sa určuje,“.

2. § 2 sa dopĺňa písmenom v), ktoré znie:

„v) európskou referenčnou cenou lieku, ktorý nemá úradne určenú cenu v iných členských štátoch, aritmetický priemer troch najnižších jednotkových cien tohto lieku v iných členských štátoch s najnižšou jednotkovou cenou lieku prepočítaných na veľkosť balenia lieku, ktorého európska referenčná cena sa určuje.“.

3. V § 27 sa slová „uvedie v zozname zdravotníckych pomôcok na mieru pre každú zdravotnícku pomôcku na mieru najmä“ nahrádzajú slovami „všeobecne záväzným právnym predpisom ustanoví Zoznam zdravotníckych pomôcok na mieru, v ktorom uvedie“.

4. V § 89 ods. 4 písm. c) sa na konci pripájajú tieto slová: „ak v rovnakej referenčnej skupine nie je zaradený liek s doplatkom poistenca nižším ako 5% z priemernej mesačnej mzdy zamestnanca v hospodárstve Slovenskej republiky zistenej Štatistickým úradom Slovenskej republiky za kalendárny rok, ktorý dva roky predchádza kalendárnemu roku, v ktorom sa určuje úhrada.“.

5. V § 89 ods. 4 sa vypúšťa písmeno d).

6. Za § 98d sa vkladá § 98e, ktorý vrátane nadpisu znie:

„§ 98e

Prechodné ustanovenia k úpravám účinným od 1. januára 2020

Konania začaté a právoplatne neukončené do 1. januára 2020 sa dokončia podľa tohto zákona v znení účinnom do 31. decembra 2019.“.

Čl. II

Tento zákon nadobúda účinnosť 1. januára 2020 okrem Čl. I štvrtého a piateho bodu, ktoré nadobúdajú účinnosť 1. apríla 2020.